b'\n_START_ARTICLE_\nPeter Altenberg\n_START_SECTION_\n\xc5\xbdivljenje\n_START_PARAGRAPH_\nRodil se je kot Richard Engl\xc3\xa4nder. Njegov o\xc4\x8de je bil judovski trgovec Moritz Engl\xc3\xa4nder, mati pa Paulina, rojena Schweinburg. Najprej je \xc5\xa1tudiral pravo, kasneje medicino. \xc5\xa0tudij je opustil in se zaposlil kot vajenec v zalo\xc5\xbebi Julius Weise. Delo je opustil in se spet posvetil \xc5\xa1tudiju prava. Leta 1895 je s pomo\xc4\x8djo pisatelja Karla Krausa izdal svoj prvenec, zbirko \xc4\x8drtic Wie ich es sehe (Kako jaz na to gledam). Marca 1900 je zapustil izraelsko versko skupnost. \xc4\x8cez deset let se je dal krstiti, njegov krstni boter je bil arhitekt Adolf Loos. Po kratkem bivanju v M\xc3\xbcnchnu se je vrnil na Dunaj, kjer si je pridobil sloves pomembne javne osebnosti. Zdravnik mu je diagnosticiral preob\xc4\x8dutljivost \xc5\xbeiv\xc4\x8dnega sistema. Zaradi bolezni je moral ve\xc4\x8dkrat obiskati psihiatra. \xc4\x8ceprav si je \xc5\xbeelel normalne slu\xc5\xbebe, ni bil sposoben delati in je ve\xc4\x8dino \xc4\x8dasa pre\xc5\xbeivel v dunajskih kavarnah. Stalno se je zadol\xc5\xbeeval. Veljal je za mestnega posebne\xc5\xbea, naklonjenega dekletom. Umrl je v dunajski bolni\xc5\xa1nici. Slovenci so o njegovi smrti brali v \xc4\x8dasniku Dom in svet 1919.\n_START_SECTION_\nDelo\n_START_PARAGRAPH_\nNavdihovali so ga kratki vtisi, be\xc5\xbena sre\xc4\x8danja ali naklju\xc4\x8dno sli\xc5\xa1ani pogovori v krogu dunajske moderne. Stilisti\xc4\x8dno njegova besedila odlikuje distancirano opisovanje. Altenbergovo delo sestoji iz kratkih proznih besedil, ki jih je bilo te\xc5\xbeko uvrstiti med kanonizirane literarne oblike. Ozna\xc4\x8dil jih je kot Prosaskizzen (\xc4\x8drtice). V proznih skicah oziroma aforisti\xc4\x8dnih drobcih, kakor jih je _NEWLINE_tudi poimenoval, je pu\xc5\xa1\xc4\x8dal obse\xc5\xbena prazna mesta, ki jih mora zapolniti bralec sam. Besedila so posnetki trenutkov dunajskega dru\xc5\xbeabnega \xc5\xbeivljenje na prelomu stoletja. Uspelo mu je prikazati celovito sliko \xc4\x8dasa. Pomembno vlogo v njegovih delih igrajo barve, zvoki in razpolo\xc5\xbeenja. Altenberg je eden najpomembnej\xc5\xa1ih predstavnikov impresionizma._NEWLINE_V literarno zgodovino se je zapisal kot avtor dunajske prilo\xc5\xbenostne kavarni\xc5\xa1ka literatura (Kaffehausliteratur)._NEWLINE_Tematiziral je sorodnost med umetnikom in ne\xc5\xbeno dekli\xc5\xa1ko du\xc5\xa1o ter iskal simbiozo mo\xc5\xa1kega razuma in \xc5\xbeenske lepote. V eni izmed zbirk njegovih skic je to osrednja tema. Zbirko je v celoti namenil dekletom in \xc5\xbeenskam, do katerih je \xc4\x8dutil posebno zvezo, in se oklical za odre\xc5\xa1itelja teh nesre\xc4\x8dnih du\xc5\xa1. \xc5\xbdenska naj bi si globoko v du\xc5\xa1i \xc5\xbeelela popolnega mo\xc5\xa1kega, zato jo njegova nepopolnost \xc5\xbealosti. Altenberg prigovarja mo\xc5\xa1kemu, da njegova popolnost \xc5\xbeenski predstavlja odre\xc5\xa1itev._NEWLINE_Nekaj njegovih besedil je uprizoril  kabaretist Egon Friedell, ki je vir anekdot o Altenbergu. Tudi v slovenskih humoristi\xc4\x8dnih \xc4\x8dasopisih najdemo anekdote o pisatelu.'